DA Den Europæiske Unions Tidende CE 88/710

(2004/C 88 E/0731)

SKRIFTLIG FORESPØRGSEL E-0756/04

af José García-Margallo y Marfil (PPE-DE) til Kommissionen

(11. marts 2004)

Om: Konsekvenser af integrationen af de europæiske finansmarkeder på nationalt og regionalt niveau

Har Kommissionen iværksat undersøgelser for at vurdere konsekvenserne for de nationale og regionale finansmarkeder af de strukturelle ændringer, der indføres med den nye europæiske lovgivning om de finansielle tjenesteydelser og navnlig den eventuelle svækkelse af de regionale finansmarkeder i forhold til det nationale niveau?

Er der ikke en risiko for, at de finansielle transaktioner på sigt vil blive koncentreret på et begrænset antal markeder (3 eller 4) i Europa?

Svar afgivet på Kommissionens vegne af Frits Bolkestein

(23. april 2004)

Selv om Kommissionen ikke systematisk har foretaget undersøgelser af det nøjagtige spørgsmål om de konsekvenser for nationale og regionale finansmarkeder, der skyldes ny lovgivning om finansielle tjenester, er der gennemført undersøgelser i forbindelse med visse lovforslag (f.eks. studier af tillægspensioner, som er tilgængelige på Generaldirektoratet for det Indre Markeds website, konsekvensanalyser af det kommende direktiv om genforsikring og kapitalkravdirektivet (CAD3), som vil blive offentliggjort samtidig med Kommissionens forslag m.v.), og der er blevet foretaget vurderinger af situationen for et specifikt markedssegment på EU-plan (f.eks. undersøgelsen »Creating an internal market for the Banking industry: an estimate on the structural changes induced by the deregulation and the single currency«).

Ud over disse specifikke undersøgelser og vurderinger er den generelle politik ved fremsættelse af lovforslag inden for finansielle tjenester, at der arrangeres omfattende høringer af interessenter, før forslagene færdiggøres. Denne procedure kan bidrage til vurderingen af, hvorvidt en given procedure kan have negative konsekvenser for et bestemt regionalt eller nationalt markedssegment. Desuden agter Kommissionen fremover at lægge mere vægt på konsekvensanalyser af lovforslag for specifikke markedssegmenter og/eller regioner.

I en undersøgelse, der blev bestilt af Generaldirektoratet for Økonomiske og Finansielle Anliggender (1), konkluderes det, at fordelene ved yderligere integration af EU's finansmarkeder vil være til fordel for alle medlemsstater, selv om de ikke fordeles ligeligt. I visse medlemsstater vil industrisektoren have større fordel af at få adgang til udenlandske finansmarkeder, mens finanssektoren vil få forholdsmæssigt flere fordele i andre medlemsstater som følge af øget efterspørgsel.

I foråret 2004 vil Kommissionen fremlægge den første årsberetning om integrationen af EU's finanssystem. Det står klart af denne beretning, at der i takt med den øgede integration vil opstå naturlige regionale (også grænseoverskridende) koncentrationer, mens andre markeder måske vil få mindre betydning. Det kan ikke på forhånd udelukkes, at der vil opstå en højere grad af markedskoncentration, men i det lange løb forventes regionale og nationale markeder at reorganisere sig med henblik på at høste fordelene ved stadig mere integrerede og likvide markeder.

(1) »Financial Market Integration, Corporate Financing and Economic Growth« af Mariassunta Giannetti, Luigi Guiso, Tullio Jappelli, Mario Padula og Marco Pagano (2002):.